Sis estudiants d’FP del municipi reben un reconeixement per la seua participación en els premis Fem Futur
29 d’abril 2021

![Imagen sin texto alternativo.](/media/tsffwge0/80c_miniff.jpg)  
  
​L'Ajuntament de Sagunt va reconéixer este dimecres sis estudiants que cursen graus superiors de Formació Professional en instituts del municipi per la seua participació en l'edició d'este any dels premis _Fem Futur_ en representació de la ciutat i dels seus respectius instituts.

En concret, dos estudiants de l'IES Camp de Morvedre van presentar dos projectes de manera individual, mentre que des de l'IES Jorge Juan es van emportar dos treballs fets per parelles. Els projectes amb els quals van decidir optar a estos premis van ser _TAQuick_, _Nekogamer_, _eFood_ i _Travelpet_. Encara que cap dels quatre va resultar guanyador d'algun guardó en la cinquena celebració d'este certamen d'emprenedoria, des del Consistori s'ha volgut reconéixer la seua obstinació a desenvolupar un projecte empresarial de futur com a colofó a la seua etapa formativa. A més d'això se'ls va entregar una bossa amb diversos obsequis.

![Imagen sin texto alternativo.](/media/b04bi5k0/80c_c2ff.jpg)  
  

L'acte, que s'emmarca dins de la programació de la II Fira de la Formació Professional de Sagunt, i que ha constituït l'única activitat presencial a causa de la crisi sanitària, va comptar amb la participació de l'alcalde de Sagunt, Darío Moreno, i el regidor d'Educació, José Manuel Tarazona.

Així mateix, van participar la directora general d'Emprenedoria i Cooperativisme, Teresa García; el vicepresident de Secot València, Javier Monrabal; el responsable de formació exterior de Secot, Francisco Velasco; el responsable de Secot Sagunt, Juan Carlos López; i el vicepresident d’Asecam, Pako Giménez.

L'alcalde de Sagunt, Darío Moreno, va intervindre en l'acte i va assenyalar que l'Ajuntament, tant per part del Departament d'Educació com per part del Departament de Promoció Econòmica, intenta secundar tot allò relacionat amb la Formació Professional i va destacar **«totes aquelles iniciatives que permeten demostrar el gran talent que hi ha en la Formació Professional»,** així com la **«necessitat»** de jornades com esta.

**«Considerem que és important la seua doble perspectiva educativa i també laboral, per això treballem amb els instituts i centres educatius, però també amb les empreses i els agents socials, com els sindicats, per a adequar l'oferta acadèmica que té la nostra ciutat i que siga també un recurs positiu per a les nostres empreses»,** va explicar el primer edil. **«Realment volem desenvolupar tot el potencial que té la nostra ciutat. Des dels diferents nivells hem d'intentar reforçar i millorar la Formació Professional perquè tinga el prestigi que mereix»,** va afegir Moreno.

Per la seua part, el regidor d'Educació, José Manuel Tarazona, va manifestar que «**aquest projecte vol potenciar i dinamitzar la Formació Professional com una eina potent**» perquè la indústria i el sector productiu del municipi tinga treballadores i treballadors qualificats. «**Des de l'Ajuntament hem fet un gran esforç en aquesta Fira de la Formació Professiona**l», va assegurar.

 ![Imagen sin texto alternativo.](/media/oqzbiyls/80c_c3ff.jpg)

_Fem Futur_ és un programa de formació i competitiu, patrocinat per la Fundació Secot, que compta amb premis econòmics i important projecció i porta en marxa cinc anys. En ell participa alumnat de segon curs de Grau Superior de Formació Professional i té com a objectiu preparar-los en el món empresarial a través del desenvolupament d'un projecte d'empresa de la seua autoria en col·laboració amb el personal de Secot.

Es busca que estos treballs, que constituïxen projectes vitals, formatius i professionals, siguen tècnica, comercial, financera i econòmicament viables, així com sostenibles en el temps. Els i les estudiants aporten la seua idea i la desenvolupen comptant amb l'assessorament i tutoria del personal voluntari de Secot.

En esta edició 2020/2021 han participat deu centres d'FP, s'han desenvolupat 41 projectes per part de 116 estudiants, i han participat 11 professors i professores de suport i 18 sèniors de Secot.

 ![Imagen sin texto alternativo.](/media/k4lkfhbh/80c_c4ff.jpg)

La Fundació Secot és una entitat sense ànim de lucre els voluntaris sèniors de la qual –professionals, directius i empresaris en actiu o retirats– oferixen la seua experiència i coneixement en gestió empresarial o acadèmica als qui ho necessiten. La seua finalitat és ajudar a la creació i manteniment de llocs de treball a través del foment de l'esperit emprenedor al mateix temps que oferix als seus sèniors prolongar la seua vida activa.

Posteriorment a l'acte de reconeixement a l'alumnat va tindre lloc una taula redona en la qual es va abordar l'actualitat de l’FP Dual. En esta xarrada van prendre la paraula el coordinador territorial de Dualiza - Fundació Bankia per la Formació Dual, Ricard Guillem; laresponsable del Centre de Formació Dual en Thysenkrupp Galmed, Reme Bonet; la prospectora d'FP Dual del CEFIRE de Sagunt, Lorena Benlliure; i el graduat en FP Dual Rubén Camarena.

![Imagen sin texto alternativo.](/media/vicpblfe/80c_c5ff.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/sis-estudiants-d-fp-del-municipi-reben-un-reconeixement-per-la-seua-participacion-en-els-premis-fem-futur/ "Facebook")
*   [](http://twitter.com/share?url=https://aytosagunto.es/va/actualitat/sis-estudiants-d-fp-del-municipi-reben-un-reconeixement-per-la-seua-participacion-en-els-premis-fem-futur/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sis-estudiants-d-fp-del-municipi-reben-un-reconeixement-per-la-seua-participacion-en-els-premis-fem-futur/ "Linked In")
*   [](mailto:?body=https://aytosagunto.es/va/actualitat/sis-estudiants-d-fp-del-municipi-reben-un-reconeixement-per-la-seua-participacion-en-els-premis-fem-futur/)